ராசா கிளாரிந்தா

**கிளாரிந்தா**  (*Clorinda*, சுமார் 1746 - சுமார் 1806) என்பவர் ஒரு தமிழ்நாட்டு கிறித்தவ சமய போதகர் ஆவார். இவர் திருநெல்வேலியில் ஒரு தேவாலயத்தை நிறுவினார். இவரே திருநெல்வேலியின் முதலில் கிறித்தவ சமயத்துக்கு மாறியவராவார். மேலும் திருநெல்வேலியின், பாளையங்கோட்டையில் உள்ள புனித ஜான் கல்லூரிக்கு (St. John's College of Education) அருகில் அமைந்துள்ள பகழ்பெற்ற கிளாரிந்தா தேவாலயம் எனப்படும் முதல் சீர்திருத்தத் திருச்சபை தேவாலயத்தையும் கட்டினார்.  

## துவக்க காலம்
கிளாரிந்தாவின் உண்மை வாழ்க்கையை அடிப்படையாகக் கொண்டு, அவர் வாழ்ந்த காலத்திற்கு நெருக்கமாக எழுதப்பட்ட ' கிளாரிந்தா: ஒரு வரலாற்று நாவல் ' என்ற வரலாற்று காதல் புதினத்தின்படி, இந்தக் கட்டுரையில் கிளாரிந்தாவின் குணாதிசய சித்தரிப்பு மற்றும் அவரது வாழ்க்கையின் சில நிகழ்வுகளுக்கு அடிப்படையாக உள்ளது. இவரது இயற்பெயர் கோகிலா. இவர் தன் தாத்தாவின் பாதுகாப்பில் இருந்தார். அன்பாக  வளர்க்கப்பட்டு சிறந்த கல்வியும் இவருக்கு வழங்கப்பட்டது. சிறுமியாக இருந்தபோது  விடாமுயற்சியுடனும், மனவுறுதியுடனும், திறமையுடனும் இருந்தார். அந்த இளம் வயதிலேயே பரிவுணர்ச்சியைக் கொண்டிருந்தார். மேலும் அனைவரிடமும் அன்பாகவும் மென்மையாகவும் நடந்துகொண்டார். அதே நேரத்தில், அக்காலத்தின் பழக்கவழக்கங்கள் மற்றும் மூடநம்பிக்கைகளுக்கு எதிராக, குறிப்பாக பெண்களை நடத்தப்படும் விதம் குறித்த விஷயங்களில், வெளிப்படையான கருத்துக்களைக் கொண்ட  துணிச்சலானவராகவும் இருந்தார்.  இந்த குணாதிசயங்களே, ஒருநாள் இவர் அஞ்சா நெஞ்சமுள்ள பெண்மணியாக மாறுவார் என்பதைக் குறிக்கின்றன, என அவரைப் போற்றுபவர்கள் கூறுகின்றனர். 

## திருமணமும் அதன் பிறகும்
அக்கால வழக்கப்படி, இவருக்கும் அரசவையில் உயர் பதவியில் இருந்த ஒரு செல்வந்தருக்கும் இளம் வயதிலேயே திருமணம் செய்து வைக்கப்பட்டது. ஆனால் சிறிது காலத்திலேயே இவரது கணவன் இறந்து, விதவையானார். அதைத் தொடர்ந்து இவர் உடன்கட்டடை ஏற வற்புறுத்தபட்ட கொடூரமான அவலநிலையைக் கண்ட அவ்வழியே சென்ற பிரிட்டிஷ் படை வீரரான ஹென்றி லிட்டில்டன், ஈமத் தீயிலிருந்து இவரைக் காப்பாற்றினார் என்பது ஒரு பொதுவான நம்பிக்கையாகும். (வரலாற்று காதல் நாவல் (புனைகதை) 'கிளாரிந்தா ஒரு வரலாற்று புதினம்' இந்த நிகழ்வின் விரிவான தகவல்களை அளிக்கிறது.)

## கிளாரிண்டாவும் லிட்டில்டனும்
உடன்கட்டை ஏறுவதில் இருந்து மீட்கப்பட்ட பிறகு, கோகிலாவும் லிட்டில்டனும் காதல் கொண்டனர். அதன் பிறகு ஒன்றாக வாழத் தொடங்கினர். அவர்கள் திருமணம் செய்துகொள்ளவில்லை என்ற போதிலும், இந்த உறவின் மூலம் அவர்களுக்கு ஒரு மகன் பிறந்ததாகக் கூறப்படுகிறது. பிரித்தானிய சீர்திருத்த கிறித்தவரான லிட்டில்டன், இவருக்குக் கிறித்தவக் கோட்பாடுகளை அறிமுகப்படுத்தத் தொடங்கினார்; இவரும் அவற்றை முழு மனதுடன் உள்வாங்கிக்கொண்டு ஏற்றுக்கொண்டார்.

## மனமாற்றமும் ஞானஸ்நானமும்
இந்தக் கட்டத்தில், இவர் தனிப்பட்ட முறையில் கிறித்தவத்தை முழுமையாக ஏற்றுக்கொண்டு, அதற்கேற்ப வாழத் தொடங்கியிருந்தார். பொதுவாக கிறித்தவக் கோட்பாட்டில்  ஞானஸ்நானம் அவசியமான தேவையாக இருப்பதால், அப்பகுதிகளில் சேவை செய்து கொண்டிருந்தவரும், தனக்கு அறிமுகமானவருமான பிரிட்டிஷ் சி.எம்.எஸ் (சர்ச் மிஷன் சொசைட்டி) மிஷனரியான ரெவரெண்ட் சி. எஃப். ஸ்வார்ட்ஸிடம் (1774) தனக்கு ஞானஸ்நானம் வழங்குமாறு கேட்டுக்கொண்டார். இருப்பினும், இவர் சட்டவிரோதமாக சேர்ந்து வாழும் பாவ வாழ்க்கையை வாழ்வதாக ஸ்வார்ட்ஸ் கருதியதால், அதற்கு இணங்க மறுத்துவிட்டார். இதற்கிடையில், லிட்டில்டன் திடீரென கீல்வாதத்தால் இறந்தார். சுமார் நான்கு ஆண்டுகளுக்குப் பிறகு (1778), தனது இணையர் இப்போது இறந்துவிட்டதால், தனது கடந்தகால வாழ்க்கை ஞானஸ்நானத்திற்கு எந்த வகையிலும் இடையூராக இருக்காது என்று கூறி, கோகிலா மீண்டும் ஸ்வார்ட்ஸிடம் தனக்கு ஞானஸ்நானம் அளிக்குமாறு கேட்டுக்கொண்டார். இம்முறை, ஸ்வார்ட்ஸ் இவரது பக்திமிக்க வாழ்க்கையையும் தன்னலமற்ற சேவையையும் கருத்தில் கொண்டு, மறுக்காமல் முறையாக  ஞானஸ்நானம் அளித்து (1778), இவரது பெயரை கிளாரிந்தா என்று மாற்றினார். திருநெல்வேலி மாவட்டத்தில் கிறிஸ்தவ சமயத்துக்கு மாறிய முதலாமானவர் இவரே.

## சமயப்பணியும் சமூக சேவையும்
thumb|கிளாரிந்தா தேவாலயத்தின் முன்புறம். ஏப்ரல் '22
thumb|தேவாலய வளாகத்தில் உள்ள கிளாரிந்தாவின் கல்லறைக்கல். ஏப்ரல் '22
ஞானஸ்நானம் பெற்ற பிறகு, மறை பணிகளிலும் சமூக சேவைகளிலும் முழு ஆர்வத்துடன் கிளாரிந்த தன்னை ஈடுபடுத்திக்கொண்டார். திருநெல்வேலி மற்றும் புறநகர்ப் பகுதிகளில் மறை பணியின் மூலம்  விருப்பமுள்ள மக்களை கிறித்தவ சமயத்துக்குள் கொண்டுவந்தார். மேலும் ஐம்பது அல்லது அதற்கு மேற்பட்டவர்கள் கூடி வழிபடுவதற்காக பாளையங்கோட்டையில் கிளாரிந்தா  தேவாலயத்தைக் கட்டினார் (1784). இந்த தேவாலயம்/சபையே தற்போது நடைமுறையில் உள்ள மறைமாவட்ட அமைப்பின் முன்னோடி என்று கூறப்படுகிறது. இவர் நலிந்தவர்கள், ஒடுக்கப்பட்டவர்கள், ஆதரவற்றவர்கள், விதவைகள், அனாதைகள் ஆகியோரின் நலனுக்காகப் பாடுபட்டு, அவர்களுக்குத் தேவையான ஆதரவையும் உதவியையும் கல்வியையும் வழங்கினார். குறிப்பாக, கல்வியறிவற்ற ஏழைப் பெண்கள் தங்களை மேம்படுத்திக் கொள்ள உதவினார். மக்களுக்கு போதிய அறிவில்லாத அக்காலத்தில், இந்தியப் பெண்களின் வாழ்க்கையை மேம்படுத்த சில இந்து மற்றும் கிறிஸ்தவ சமூகங்களின்  நெறிமுறைக் கொள்கைகளை உருவாக்குவதற்கான வழிகளைக் கண்டறிந்தார்.  இவர் கிளாரிந்தா தேவாலயத்தை ஸ்வார்ட்ஸ் (1785) மூலம் புனிதப்படுத்தினார். இந்த தேவாலயம் இப்போது கிறிஸ்தவர்களுக்கும் மற்றவர்களுக்கும் ஒரு முக்கிய வழிபாட்டுத் தலமாக உள்ளது. பாளையம்கோட்டையில் தற்போது முக்கிய கல்வி நிறுவனங்களாக விளங்கும் பள்ளிகளையும், அண்டை கிராமங்களில் இவர் உருவாக்கிய சபைகளுக்காக சிறிய தேவாலயங்களையும் கட்டுவதில் இவர் முக்கியப் பங்காற்றினார். இவை அனைத்திற்கும் இவர் நன்கொடைகள் அல்லது மானியங்களை அதிகம் நம்பாமல், தனது சொந்த நிதியையே பயன்படுத்தினார். இந்தப் பயணத்தில், தன்னைச் சுற்றியிருந்த கிறித்தவரல்லாத பெரும்பான்மையினர், திருச்சபையின் பிளவுகள், தனிப்பட்ட குறைகள் மற்றும் எதிர்பாராத தடைகள் என எண்ணற்ற சிரமங்கள் போன்றவற்றை எதிர்கொள்ள வேண்டியிருந்தது. ஆனால் இவர் மனம் தளராமல், தனது நோக்கத்தை ஒருபோதும் கைவிடாமல் பாடுபட்டார். கிறித்தவ சமூகங்களில் பலர் இவரைத் தன் காலத்தின் உண்மையான மற்றும் புகழ்பெற்ற ஒரு மறைபணியாளராக்க் கருதுகின்றனர். இவர் சுமார் 1806-ல் காலமானார்.

## மரபு
தமிழ் புதினத்தின் முன்னோடியான அ. மாதவையர், *கிளாரிந்தா*  (1915) என்ற தலைப்பில் ஒரு வாழ்க்கை வரலாற்று புதினத்தை ஆங்கிலத்தில் வெளியிட்டார். அந்தப் படைப்பு 1976-இல் கிறித்தவ இலக்கிய சங்கத்தால் (CLS) தமிழில் மொழிபெயர்க்கப்பட்டது.

## மேற்கோள்கள்

பகுப்பு:தமிழர்
பகுப்பு:தஞ்சாவூர் மக்கள்